IV.
GROSERIAM daytoyen, Vivian?
Sosio, Maribel.
Asino?
Ni Cris. Ti ibagbagak kenka idi a kustomerko. Ngamin, kunana, nasaysayaat laengen nga agbalinka a tindera ngem ti lamolamo a mannala.
Ha-ha! Inggarahenakan?
Saan!
Ow? Hanabale, nakakalika iti balitok. Kasta koma met kaniak. Ngem, agurayka amangan no agayat kenka?
Diak ammo.
Sika nay?
Nabayagen a natnag ti riknak kenkuana. Ita laeng a makariknaak iti kastoy. Maysaak met gayam a tao, Maribel, saan nga abalbalay dagiti bagiw iti estero a lubong.
Wow, ha? Pati dialogom, nagbaliw! Inlabkan a talaga!
Uray siak, diak patien!
V.
AGLULUAKA, Vivian. Is-isemannakan ti agmurmuray a baybay.
L-lua ni ragsak, Cris. Itay rummuarta iti simbaan, nariknak ti pannakadigos ti kararuak. Naipasngayak manen!
Maragsakanak unay a makangngeg iti dayta, Vivian.
Gapu kenka, Cris.
Makitkitakon ti raniag dagita matam a kadindinnaeg ti agtangkayag nga Apo Init. Addaan biag, silaw ken kaipapanan ti nasam-it nga isemmo. Iti tallo pulgada a takon ti sapatosmo, pimmataskan kaniak iti tayagko a lima kadapan ken walo a pulgada.
Utangko kenka, Cris.
Sapay koma ta ikankanayonmon ti panagbalbaliwmo.
C-Cris…
V-Vivian…? Ania ti kaipapanan ti napigket la unay a perrengmo?
Cris, ay-ayatenka. Diakon magawidan pay ‘toy riknak…oh!
Saan nga umno daytoy, Vivian. Dika koma umarakup.
Ay-ayatenka, Cris. Ita laeng nga agayatak ken adda mangipateg kaniak. No mapukawka iti biagko, ipatayko la ketdi.
Masapul a kontrolem dayta bagim, Vivian. Rumuk-atka pangaasim. Kasta…!
Cris…?
Maiyaw-awan ti tao a dina makontrol ti bagina. Nasken a nalawlawa ti pannakaawat ken panagimutektekmo tapno naannayas ti panagbiagmo.
Dinak mapabasol ta pudno nga ay-ayatenka, Cris.
Saanka a mabalin nga ayaten, Vivian. Addan asawak ken tallo nga annako!
S-saan a pudno dayta!
Nainkabsatan laeng ti riknak kenka.
Dinak koma angawen iti kasta, Cris, pangaasim. M-matayak la ketdi no mapukawka…
Ngem pudno ti sasawek…
VI.
KAPAMINLIMAN a gundaway daytoy a kayatka a kasarita, Vivian. Kunak no paayennak manen iti yuumayko ditoy apartmentyo.
C-Cris…
No dinakton kayat a kasao kalpasan daytoy, okey laeng. Dikanto metten riribuken pay. Ibilangkonto laengen a pannakapaay iti maysa a karit ti napasamak. Ngem sigurado nga aramidekto manen daytoy iti sabali. No ti bukel ti lawag nga immulak ket saan a nagtubo gapu iti saan a kinasayaat ti daga, mangimulaakto manen iti sabali pay a bukel iti sabali a daga.
C-Cris…
Vivian, okey laeng no guraennak ta nalaklaka ngata a malipatannak no kasta. Ngem apay a nagsublika iti bar?
K-kayatko ti manglipat. Ay-ayatenka unay unay. Dimo kadi maawatan?
Uray no agsublika iti panagbasol?
Diak a kabaelan nga awaten ti pannakapaayko. Insuronak kadi nga agayat tapno aglidayak laeng?
Insuroka nga agayat tapno dayta koma nga ayat ti isaknapmo ditoy lubong. Bay-am koma nga aginakbay ‘ta banglom ken dayta pintasmo a kas intrumento ti ayat ti Dios.
A-ania ti kayatmo a sawen?
Ladingitek, Vivian. Ngem no napaayka, mas pay kaniak. Ta ti bukel ti lawag nga intukitko iti kinataom, nagtubo ngem saan sa a rumangpaya ken agsabong. Anansata, dumteng iti biag ti tao ti batibat, ngem mabalintayo met ti agriing a mangsango a situtured kadagiti karit iti biag…
Cris?
Managbasolak met idi. Sangapulo ket dua pay laeng ti edadko, inabusodakon dagiti bakla ken pedopilia. Kas kenka, nagsalsalaak met a lamolamo. Nagbalinak a pamedped dagiti mabisbisinan iti lasag. Kas kenka, nasukansukat met ti kaatagko iti agpatnag.
A-agpadata iti sinagaba iti biag?
Kas kenka, tinulongannak met ti maysa a natay ngem nagungar.
Natay ngem nagungar?
Ti managbasol a nagbalin a nalinteg…
Cris?
Tinawen nga aramidek daytoy. Uray dagiti padak a nagungar a mangilinlinteg kadagiti mangtaltalunton iti kinakillo a biag. Maysa a sapata. Kastoy koma met ti kiddawekto nga aramidem a kas kasukat ti inaramidko. Ti salsaludsodem idi a sukat ti panangtulongko kenka. Ta manipud kenka, dumtengto ti adu a panagbalbaliw dagiti managbasol agingga a mapno manen ‘toy lubong iti ayat. Sika koma ti Sabong ti Lawag.
C-Cris!#
fin_Latn por_Latn bug_Latn ilo_Latn ilo_Latn war_Latn ilo_Latn ilo_Latn ilo_Latn quy_Latn ilo_Latn ita_Latn ilo_Latn slk_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn quy_Latn ilo_Latn ilo_Latn ilo_Latn ilo_Latn ilo_Latn quy_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn epo_Latn ilo_Latn quy_Latn ilo_Latn quy_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn quy_Latn ilo_Latn ilo_Latn ilo_Latn ilo_Latn ilo_Latn quy_Latn ilo_Latn fra_Latn